Frykter de må rive dette etter gågate-vedtak: – Politikk etter innfallsmetoden
House of Fingerfood i Kirkegata frykter at de må rive uteserveringen sin etter gågate-vedtaket denne uken. – Ingen har snakket med oss, sier eierne. De reagerer på vedtaket i Utvalg for utbygging i Stavanger kommune onsdag, om at bilene igjen skal få kjøre i Breigata og Kirkegata. – Vi synes det er teit å stoppe dette prøveprosjektet allerede nå. Det bør gå par-tre år før en bestemmer hva som skal gjøres, sier Morten Birkeland. Han driver House of Fingerfood sammen med Jonas Andersson. – Jeg var først veldig negativ til at gaten skulle stenges for biltrafikk, men så ganske raskt at miljøet i gaten ble mye bedre. Folk koste seg mer i gata i fjor sommer, og likte helt tydelig å ha dette som en rolig og fin gate, fortsetter han. Restauranten investerte 200.000 kroner i en uteservering. Slik skulle de markere seg enda mer i gata. Stavanger kommune har gitt tillatelse til at stedet leier arealet på fortauet, siden området har vært gågate siden mai i fjor. Medeier Jonas Andersson stusser også over vedtaket. – Det virker veldig impulsivt, dette. Litt sånn politikk etter innfallsmetoden. Vi er ganske oppgitt, og vet ikke hva som skjer nå, sier Andersson. I tillegg til den mulige rivingen av uteserveringen, er det en annen ting de reagerer mest på: – Ingen har snakket med oss. Ingen. Verken før eller etter at vedtaket ble gjort. De har tydeligvis snakket med butikkene, men vi har ikke hørt noe, sier de to. House of Fingerfood er ikke medlem i Stavangers sentrumsforening. – Det har vært andre spisesteder på denne siden av gaten, men de har lagt ned. Her var det en sjanse for å få mer liv i gaten, men jeg frykter den sjansen forsvinner nå, sier Andersson. Vil gå i dialog – Vi har gått gjennom reglementet, og ser at Utvalg for utbygging har delegert myndighet i denne saken. Dermed er det ikke nødvendig med noe nytt vedtak. Over helgen vil vi starte forberedelsene for at biler skal kunne kjøre i gaten igjen, sier Leidulf Skjørestad, direktør for miljø og utbygging i Stavanger kommune. Han understreker at området i Kirkegata og Breigata er gågate til skiltene er tatt ned. Han sier at prosessen med å oppheve gågatene vil gå rimelig fort, men at det først må gjøres et arbeid for å kartlegge hva som må gjøres. – Hva skjer med uteserveringen til House of Fingerfood? – De er blant aktørene vi vil gå i dialog med for å finne en løsning. De har satt opp uteserveringen med den troen at dette skulle evalueres mot slutten av 2024. Administrasjonen innstilte ikke på å gjøre denne endringen nå, men politikerne er i sin fulle rett til å gjøre sine vedtak, og vi vil gjøre det vi kan for å gjennomføre vedtakene, sier Skjørestad. Ap, SV og MDG varsler omkamp Arbeiderpartiets gruppeleder Dag Mossige vasler omkamp i denne saken: – Vi kommer til å ta dette opp på nytt politisk. Jeg har all grunn til å tro at Moi Nilsens vedtak ikke representerer flertallet i kommunalutvalget – og vil be om at saken settes opp der, med mål om å omgjøre vedtaket.
Dette kan tidligst skje 12. mars, sier Mossige. Eirik Faret Sakariassen, kommunalråd og gruppeleder i SV i Stavanger, varsler også omkamp. – SV ber ordføreren gi vedtaket fra utvalg for utbygging oppsettende virkning til dette er endelig avklart i kommunalutvalget. Kommunalutvalget er styringsgruppe for sentrumsplanen, og må være endelig instans for å vedta dette. Her har Moi Nilsen og flertallet han har i ryggen gått urimelig fort fram, sier Faret Sakariassen. Også gruppeleder Daria Maria Szymaniuk i MDG varsler at partiet krever at saken blir behandlet i et overordnet organ. – Vi er mildt sagt sjokkert over det som har skjedd i Utvalg for utbygging, uten en skikkelig prosess i forkant. Her overkjører Frp sentrumsplanen, stopper et prosjekt før det kan bli skikkelig evaluert og regelrett bryter med god forvaltningspraksis. Frp og dagens flertall går baklengs inn i fremtiden. Hvor ble det av en klimanøytral by?, spør Szymaniuk. – Mange har takket meg Leif Arne Moi Nilsen sier til Aftenbladet at han har fått mange meldinger fra bedrifter i sentrum etter onsdagens vedtak. – Alle er takknemlige. En melding lød: «Nå reddet du meg». Gågate-vedtaket i fjor var en katastrofe for bedriftene. For første gang omtrent i verdenshistorien er det tre ledige lokaler i dette området av Kirkegaten, sier Moi Nilsen. – Hva tenker du at det kalles «politikk etter innfallsmetoden»? – Det er jeg helt uenig i. Som utvalgsleder måtte jeg forholde meg til løypemeldingen fra administrasjonen, sier Moi Nilsen. Han har et håp om at gaten kan gjøres enveiskjørt, og at uteserveringen dermed muligens kan reddes. – Vi håper å få løst dette på en god måte, sier Moi Nilsen – Har tatt en sjanse Kristin Gustavsen i Stavanger sentrum sier dette om vedtaket i Utvalg for utbygging: – Det er synd for House of Fingerfood at de kanskje må rive uteserveringen, men de har tatt en sjanse når de har bygget i en prøveperiode. Det vi i Stavanger sentrum er opptatt av, er at sentrumsplanen må følges. Det skal skje mange infrastrukturtiltak i sentrum de neste årene. Disse vil være krevende i anleggsperioden, og det er helt avgjørende for sentrum at det skjer i rett rekkefølge, sier Gustavsen. – Vedtaket om gågater i Breigata og Kirkegata i fjor var i strid med den nylig vedtatte sentrumsplanen, på den måten at dette tiltaket var ment å komme mye senere. Det er viktig at en klarer å se mer overordnet på dette, så vi støtter at gågatene blir opphevet i denne omgang, sier Gustavsen.
House of Fingerfood i Stavanger frykter at de må rive uteserveringen etter vedtak om å gjenåpne Breigata og Kirkegata for biltrafikk. Eierne av restauranten, Morten Birkeland og Jonas Andersson, kritiserer vedtaket som impulsivt og sier at ingen har snakket med dem om konsekvensene. Leidulf Skjørestad, direktør for miljø og utbygging i Stavanger kommune, sier at deivil gå i dialog med House of Fingerfood for å finne en løsning. Arbeiderpartiet og SV i Stavanger signaliserer at de vil kreve en ny behandling av saken.